KOMISSION PÄÄTÖS,
tehty 14 päivänä lokakuuta 2005,
yhteisön rahoitukseen vuonna 2006 oikeutetuista eläintautien ja tiettyjen TSE:iden hävittämis- ja valvontaohjelmista sekä zoonoosien torjuntaohjelmista
(tiedoksiannettu numerolla K(2005) 3922)
(2005/723/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 24 artiklan 5 kohdan ja 32 artiklan,
sekä katsoo seuraavaa:
(1)
Tietyt jäsenvaltiot ovat esittäneet komissiolle eläintautien hävittämis- ja valvontaohjelmia, zoonoosien torjuntaan tarkoitettuja tarkastusohjelmia ja tiettyjen tarttuvien spongiformisten enkefalopatioiden (TSE:t) hävittämis- ja valvontaohjelmia, joille ne toivovat saavansa yhteisön rahoitusta.
(2)
Yhteisen maatalouspolitiikan rahoituksesta 17 päivänä toukokuuta 1999 annetun neuvoston asetuksen (EY) N:o 1258/1999 (2) mukaisesti eläintautien ja zoonoosien seurantaa ja hävittämistä koskevat ohjelmat rahoitetaan Euroopan maatalouden ohjaus- ja tukirahaston tukiosastosta. Varainhoidon valvonnan osalta sovelletaan mainitun asetuksen 8 ja 9 artiklaa.
(3)
Tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetussa Euroopan parlamentin ja neuvoston asetuksessa (EY) N:o 999/2001 (3) vahvistetaan naudoissa, lampaissa ja vuohissa esiintyvien TSE:iden seurantaa ja hävittämistä koskevat säännöt.
(4)
Kun vahvistetaan luettelot yhteisön rahoitukseen oikeutetuista eläintautien hävittämis- ja valvontaohjelmista, zoonoosien torjuntaan tarkoitetuista tarkastusohjelmista sekä tiettyjen tarttuvien spongiformisten enkefalopatioiden (TSE:t) hävittämis- ja valvontaohjelmista vuodeksi 2006 sekä kunkin ohjelman rahoituksen ehdotettu osuus ja enimmäismäärä, on otettava huomioon kustakin ohjelmasta yhteisölle aiheutuva etu, ohjelmien yhteensopivuus asiaan liittyvän yhteisön eläinlääkintälainsäädännön teknisten säännösten kanssa ja käytettävissä olevien määrärahojen suuruus.
(5)
Jäsenvaltiot ovat toimittaneet komissiolle tiedot, jotka se tarvitsee voidakseen arvioida kyseisten ohjelmien rahoittamisesta vuonna 2006 yhteisölle aiheutuvaa etua.
(6)
Komissio on tarkastellut kaikkia esitettyjä ohjelmia sekä eläinlääkinnälliseltä että taloudelliselta kannalta ja katsoo, että kyseiset ohjelmat olisi sisällytettävä luetteloon ohjelmista, jotka ovat oikeutettuja saamaan yhteisön rahoitusta vuonna 2006.
(7)
Kun otetaan huomioon kyseisten ohjelmien merkitys ihmisten ja eläinten terveyden suojelun kannalta samoin kuin se, että TSE-ohjelmien soveltaminen on pakollista kaikissa jäsenvaltioissa, olisi varmistettava, että yhteisön rahoitustuki on asianmukaisella tasolla.
(8)
Sen vuoksi on aiheellista hyväksyä luettelo yhteisön rahoitusta vuonna 2006 saavista ohjelmista ja vahvistaa kunkin ohjelman ehdotettu rahoitusosuus ja rahoituksen enimmäismäärä.
(9)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Liitteessä I luetellut eläintautien hävittämis- ja valvontaohjelmat voivat saada yhteisön rahoitusta vuonna 2006.
2. Yhteisön rahoituksen ehdotettu osuus ja enimmäismäärä kunkin 1 kohdassa tarkoitetun ohjelman osalta esitetään liitteessä I.
2 artikla
1. Liitteessä II luetellut zoonoosien torjuntaan tarkoitetut tarkastusohjelmat voivat saada yhteisön rahoitusta vuonna 2006.
2. Yhteisön rahoituksen ehdotettu osuus ja enimmäismäärä kunkin 1 kohdassa tarkoitetun ohjelman osalta esitetään liitteessä II.
3 artikla
1. Liitteessä III luetellut TSE:iden (BSE ja scrapie) valvontaohjelmat voivat saada yhteisön rahoitusta vuonna 2006.
2. Yhteisön rahoituksen ehdotettu osuus ja enimmäismäärä kunkin 1 kohdassa tarkoitetun ohjelman osalta esitetään liitteessä III.
4 artikla
1. Liitteessä IV luetellut BSE:n hävittämisohjelmat voivat saada yhteisön rahoitusta vuonna 2006.
2. Yhteisön rahoituksen ehdotettu osuus ja enimmäismäärä kunkin 1 kohdassa tarkoitetun ohjelman osalta esitetään liitteessä IV.
5 artikla
1. Liitteessä V luetellut scrapien hävittämisohjelmat voivat saada yhteisön rahoitusta vuonna 2006.
2. Yhteisön rahoituksen ehdotettu osuus ja enimmäismäärä kunkin 1 kohdassa tarkoitetun ohjelman osalta esitetään liitteessä V.
6 artikla
Tämä päätös on osoitettu kaikille jäsenvaltioille.
Tehty Brysselissä 14 päivänä lokakuuta 2005.